Hasselbror

Corylopsis glabrescens
 småhasselbror (C. pauciflora)
 Corylopsis platypetala
 Corylopsis sinensis
 vidhasselbror (C. spicata)
 Corylopsis veitchiana
 rakhasselbror (C. willmottiae)

Hasselbror (Corylopsis) er ei slekt i trollhasselfamilien. Både det norske og vitenskapelige navnet viser til at bladene minner om hassel (Corylus), men det er ikke noe nært slektskap.

Artene er løvfellende eller halvt eviggrønne busker eller små trær, som regel med stjernehår. Bladene er stilkete, fjærnervede og sagtannede, og akselbladene er store. Blomsterstanden er en klase eller en kort topp, og blomstringen starter vanligvis før løvsprett. Blomstene er tvekjønnede med fem begerblad, gule, runde eller eggformede kronblad og fem pollenbærere. Nektar produsereres i fem–ti skjell mellom pollenbærerne. Frukten er en kapsel med fire rom.

Slekta omfatter 29, eller kanskje 30, arter som er utbredt i Kina, Japan, Korea og i østlige Himalaya (India, Bhutan). 19 av artene er endemiske for Kina. Den tidlige blomstringen gjør at de er populære hagebusker.

Fossiler viser at Corylopsis tidligere også var utbredt i Europa og Nord-Amerika. De eldste funnene av frø fra slekta er fra tidlig eocen i England og midtre eocen i Tennessee og den tyske Messelgruven. Blad er kjent fra eocen i Washington og oligocen i Japan. I Kina er Corylopsis-frø fra miocen funnet i Yunnan. I Nord-Amerika ser det ut til at slekta døde ut i forbindelse med klimaendringene i overgangen eocen–oligocen. I Europa var Corylopsis fortsatt vanlig i pliocen, men den forsvant i forbindelse med de første istidene tidlig i pleistocen. I Georgia fantes slekta enda i midtre pleistocen.

Galleri

Referanser

Eksterne lenker 
 

Trollhasselfamilien